Veðrið mun halda áfram að stríða Íslendingum ef marka má spár Veðurstofu Íslands fyrir næstu helgi . Á vef Veðurstofunnar má sjá að miklu kuldakasti er spáð um allt land , -25 gráðum á miðhálendi Íslands , -10 gráðum í Reykjavík og -18 gráðum á Akureyri . Eru svipaðar hitatölur á öllu landinu næstkomandi helgi og verður svipaður kuldi alla helgina . Á laugardaginn verður þrátt fyrir hitatölurnar að minnsta kosti léttskýjað að mestu á landinu öllu og hægviðri . „ Ég hef ekkert skoðað það , “ segir vakthafandi veðurfræðingur í samtali við Fréttablaðið , enda í nógu að snúast vegna lægðarinnar sem nú gengur yfir . „ En þetta er ekkert ólíklegt , ég sé ekkert í fljótu bragði sem að ætti að breytast í þessum spám . “ Mikið kuldakast er væntanlegt um helgina .